和穎叔沖寂觀
作者：沈遼
朝代：宋

paragraphs: 疇昔學輕舉，衰齡恨未逢。
慇懃尋福地，邂逅聽山鐘。
陵阜規模古，烟霞氣象濃。
滆湖開左派，勾曲聳西峰。
宮殿瞻黄皓，風期想赤松。
區中誠久厭，物外或能容。
落日窺三島，陰雲隔九重。
蛟淵無往害，兔井識遺蹤。
遐企旌陽隱，旁鄰函里封。
翹心冥有感，稽首敢忘恭。
幽士期相訪，扁舟志未從。
拳拳望仙境，尼父歎猶龍。